**Kunstig intelligens (KI) i DIG3-kommunene**

Høsten 2024 innfører skolene i Øyer, Gausdal og Lillehammer en KI-løsning for ansatte og elever. Dette er et personvernsikret alternativ til de kommersielle tjenestene som allerede finnes. Vi har inngått avtale med skolebot.no, som har utarbeidet en løsning tilpasset skolen. Ansatte har allerede fått tilgangen til løsningen, mens elevene vil få tilgang fra 2. september.

**Hvorfor**

Mange av elevene våre har allerede brukt KI en stund, og vi mener det er viktig at skolene også holder seg oppdatert og utforsker hvordan vi kan utnytte den nye teknologien på en god og trygg måte. Vi ønsker å sikre at elever får likeverdig tilgang til å utforske kunstig intelligens. Målet vårt er at elever og ansatte skal være i stand til å bruke KI som et pedagogisk verktøy for å fremme læring. Vi er opptatt av at alle lærere og skoleledere skal vite hva KI er og hvordan det kan brukes i opplæringen.

Utdanningsdirektoratet har utviklet nye råd til skole-Norge om bruk av kunstig intelligens. KI er allerede en viktig del av den verden og fremtiden elevene møter. Da er det avgjørende at vi klarer å finne metoder i skolen, som sikrer at elevene får vist kompetansen sin på en rettferdig og relevant måte. Mer informasjon på denne lenken: <https://www.udir.no/kvalitet-og-kompetanse/digitalisering/kunstig-intelligens-ki-i-skolen/>

**Hvordan**

Skolebot er en tjeneste som tilbyr samtaleroboter, som gir elevene ulike verktøy. Samtalerobotene er utviklet for spesielle handlinger som for eksempel å gi enklere forklaringer eller hjelpe til med å strukturere en tekst.

Innlogging på Skolebot gjøres med Feide. Skolebot sikrer personvernet ved å anonymisere brukere slik at løsningen vil gi lærere og elever tilgang til å bruke kunstig intelligens på en trygg og sikker måte. Dataene vil ikke bli brukt til opplæring av språkmodellen.

Denne høsten vil vi samle erfaringer fra skolene om hvordan vi kan bruke KI best mulig i undervisningen.

Det er utarbeidet egne retningslinjer for bruk av KI i skolen for elever og ansatte. Lærere vil ha mulighet til å velge om KI-verktøy skal være tilgjengelig eller ikke i en læringsøkt.